Mette Edvardsen

Mette Edvardsen (f. 1970) har jobbet med og i det utøvende kunstfeltet som danser, koreograf, og kunstner for en rekke kompanier, og under eget navn siden 2002.

Edvardsen begynte å jobbe som danser for Les Ballets C. de la B. i Belgia i 1996. Hun har samarbeidet om flere produksjoner for kompaniet, først med koreograf Hans Van den Broeck  (1996–2000), deretter med Christine de Smedt (2000–2005). Mette Edvardsen har også medvirket i prosjekter av Mårten Spångberg, Fransesco Scavetta, Bock/Vincenzi, Thomas Hauert/Zoo, Lynda Gaudreau og flere.

I 2015 ble kunstnerskapet hennes presentert gjennom et retrospektivt program på Black Box teater i Oslo. I 2016 mottok hun den norske Ibsenprisen for forestillingen We to be som hadde premiere 25. mars 2015 på Black Box Teater og var en del av det retrospektive programmet. Den nasjonale Ibsenprisen har blitt delt ut hvert år siden 1986 og deles ut på bakgrunn av en dramatisk tekst som har hatt urpremiere eller norgespremiere ved et profesjonelt norsk teater i løpet av foregående kalenderår. Juryen begrunnet prisen slik:

«We to be er en metatekst som benytter seg av teatersituasjonen som dramatisk utgangspunkt. Edvardsen fletter fiksjon og virkelighet sammen i en kompleks og presis dialog om og med scenerommet, dets publikum og selve teatret som situasjon. Sceneteksten kan ses på som et kunstprosjekt som forsker i og på tid og rom, nærmere bestemt teatret i black box’en.  We to be er lokal gjennom sin her-og-nå-forankring, men knytter seg samtidig til et globalt rom og en internasjonal scenekunstkontekst ved å være skrevet på engelsk. Nettopp språkets musikalitet er slående sterk og ordvalgene er presise. We to be springer ut fra Edvardsen som aktiv koreograf og danser, men juryen finner at teksten samtidig rommer et stort tolknings- og realiseringspotensial utover henne som scenekunstner.»

Prisen er på 150 000 kroner og en statuett av Nina Sundbye.

Edvardsens arbeider omfatter forestillinger, bøker, video, tekst og publikasjon. Hun har særlig jobbet med forholdet mellom utøvende kunst som prosess og som situasjon.  I 2010 startet hun prosjektet Time has fallen asleep in the afternoon sunshine. Tittelen refererer til et sitat fra Ray Bradburys roman Fahrenheit 451, og prosjektet dreier seg om memorering som praksis og prosess.

Hun er utdannet fra blant annet Ecole International de Theatre J. Lecoq og Ecole Magenia, Paris (1991–1994) og Universitetet i Oslo.

I 2018 startet Edvardsen forlaget Varamo Press sammen med Varamo Press.

Utvalgte verk/ forestillinger 

 2019: Penelope sleeps
 2019: It could be that the saddest thing is not knowing that one is sad
 2017: oslo
 2015: We to be
 2014: No Title
 2011: Black
 2010: Time has fallen asleep in the afternoon sunshine
 2005/ 2006: Opening
 2004: Time will show
 2002: Private collection

Utvalgte bøker 

 2020: one long continuous line or a thought that dissolves into the distance, Varamo Press
 2019: Not Not Nothing, Varamo Press
 2019: time has fallen asleep in the afternoon sunshine - A book on reading, writing, memory and forgetting in a library of living books, Mousse Publishing & Oslobiennalen

Referanser

Eksterne lenker 
 Offisiell nettside

Ibsenprisen
Norske kunstnere